b"\n_START_ARTICLE_\nKroomh\xc3\xbcdroksiidroheline\n_START_PARAGRAPH_\nKroomh\xc3\xbcdroksiidroheline, tuntud ka nimede all Pannetier' roheline, Guignet' roheline ja inglise keelest laenatud nimega viridiaan, on sinakasroheline v\xc3\xa4rvipigment, h\xc3\xbcdreeritud kroom(III)oksiid._NEWLINE_Eesti keeles on kasutatud ka nimetust kroomoks\xc3\xbc\xc3\xbcd-smaragdroheline v\xc3\xb5i lihtsalt smaragdroheline._NEWLINE_Rahvusvahelises v\xc3\xa4rvainete indeksis on kroomh\xc3\xbcdroksiidrohelise t\xc3\xa4hised C.I. 77289 ja PG 18 (Pigment green 18).\n_START_SECTION_\nAjalugu\n_START_PARAGRAPH_\nKroom avastati 1797. aastal, kroomi oksiidide kasutamine uute s\xc3\xbcnteetiliste roheliste pigmentidena algas 19. sajandi alguses, kuna varem segati rohelisi toone valdavalt kollastest ja sinistest, nagu kroomrohelise (vert Anglais) nime all tuntud segu. Kroomh\xc3\xbcdroksiidrohelise s\xc3\xbcnteesis esimesena Pariisi v\xc3\xa4rvitootja Pannetier 1838. aasta paiku, s\xc3\xb5ltumatult avastas ja patenteeris selle valmistamise protsessi prantsuse keemik Guignet 1859. aastal. 19. sajandil piiras kroomoksiidide laialdast kasutamist k\xc3\xb5rge hind. Pigmendi edu tagas suuresti selle mittem\xc3\xbcrgisus v\xc3\xb5rreldes muude 19. sajandil populaarsete roheliste v\xc3\xa4rvidega, nagu Scheele roheline v\xc3\xb5i Schweinfurti roheline.\n_START_SECTION_\nOmadused\n_START_PARAGRAPH_\nKroomh\xc3\xbcdroksiidrohelise valem on Cr\xe2\x82\x82O\xe2\x82\x83 \xe2\x80\xa2 2 H\xe2\x82\x82O. Tegemist on kroom(III)oksiidi h\xc3\xbcdraadiga, kus vee molekulid on \xc3\xbchendi kristallstruktuuri osa. Kristallid on ereda sinakasrohelise v\xc3\xa4rvusega, neist valmistatud v\xc3\xa4rvid on pleekimiskindlad, keemiliselt stabiilsed ja hea ilmastikukindlusega. Kroomh\xc3\xbcdroksiidroheline sobib k\xc3\xb5igi teiste v\xc3\xa4rvipigmentidega, seda saab segada k\xc3\xb5ikide teiste v\xc3\xa4rvidega. Erinevalt kroomoksiidrohelisest on ta kattev\xc3\xb5ime v\xc3\xa4ike, v\xc3\xa4rv on pigem transparentne. Akvarellv\xc3\xa4rvina annab kroomh\xc3\xbcdroksiidroheline, v\xc3\xb5rreldes toonilt sarnase ftalots\xc3\xbcaniinrohelisega, segamisel teiste pigmentidega mahedamaid toone, ent m\xc3\xa4rgatav on pigmendi teralisus v\xc3\xa4rvipinnas.\n_START_SECTION_\nKasutamine\n_START_PARAGRAPH_\nMaalikunstis asendas kroomh\xc3\xbcdroksiidroheline kiiresti m\xc3\xbcrgised vaserohelise ja Schweinfurti rohelise. Veel on seda pigmenti kasutatud kosmeetikas, samuti tr\xc3\xbckitehnikas, n\xc3\xa4iteks tapeetide ja rahat\xc3\xa4htede tr\xc3\xbckkimisel, ning hea stabiilsuse t\xc3\xb5ttu maalriv\xc3\xa4rvi \xc3\xbche toonijana._NEWLINE_Kroomh\xc3\xbcdroksiidrohelise segu tsinkkollasega tuntakse nime all Victoria roheline v\xc3\xb5i permanent green, mille kunstikaupade m\xc3\xbc\xc3\xbcjad on t\xc3\xb5lkinud eesti keelde permanentroheline."